SURSE: Viorica Dăncilă ar amenința cu demisia din cauză că Liviu Dragnea vrea OUG pe Justiţie

(Articol actualizat) Viorica Dăncilă ar vrea să demisioneze din funcţia de prim-ministru şi i-a transmis lui Liviu Dragnea intenţia sa, au declarat pentru G4Media.ro surse apropiate conducerii PSD. Dăncilă ar vrea să demisioneze pentru că Dragnea face presiuni pentru ca Guvernul să adopte o ordonanţă de urgenţă în domeniul Justiţiei, dar şi pentru că nu vrea să deconteze haosul bugetar. Pe de altă parte, Dragnea le-a spus duminică preşedinţilor de filiale judeţene ale partidului că vrea să organizeze în luna mai la Bucureşti un miting de un milion de persoane în sprijinul guvernului PSD şi al măsurilor de îngenunchere a justiţiei, au mai declarat pentru G4Media.ro sursele citate.

UPDATE 5: Liviu Dragnea a declarat luni la finalul şedinţei Comitetului Executiv că „Guvernul nu are în intenţie să adopte o Ordonanţă de Urgenţă pentru modificarea codurilor penale. Procedura incepe în Parlament, într-o dezbatere largă”.

UPDATE 4: Potrivit informaţiilor G4Media.ro, liderii PSD discută despre organizarea mitingului sub pretextul fie al susţinerii familiei tradiţionale, fie pentru sărbătorirea Centenarului Marii Uniri.

UPDATE 3: Liviu Dragnea a negat luni, înaintea şedintei Comitetului Executiv al PSD, că Viorica Dăncilă ar demisiona. Întrebat dacă aceasta rămâne premier până în anul 2020 (pronunţat de report Douăzeci – douăzeci), Dragnea a spus „Da, cel puţin!”.

UPDATE 2: Întrebată de jurnalişti dacă îşi va da demisia din funcţia de premier, Viorica Dăncilă a spus: „Nici vorbă de aşa ceva” (sursa: Agerpres).

UPDATE 1: Viorica Dăncilă ar vrea să revină la Parlamentul European. Ea vrea să se retragă din fruntea Guvernului pentru că Liviu Dragnea face presiuni asupra ei să adopte o ordonanță de urgență pe justiție, dar Dăncilă ar ezita să facă această mișcare din cauza consecințelor politice la nivel internațional.

Dragnea a avut duminică la Bucureşti mai multe întâlniri cu baronii PSD loiali, convocaţi de urgenţă înaintea şedintei Comitetului Executiv al PSD de luni. La aceste întâlniri, şeful partidului le-a cerut liderilor de filiale mobilizare masivă pentru mitingul din luna mai.

Dăncilă ar fi nemulţumită de faptul că trebuie să deconteze nemulţumirile populare produse de legea salarizării bugetarilor şi de „revoluţia fiscală”, dar şi de faptul că Liviu Dragnea şi baronii PSD îi impun numiri pe care ea le consideră periculoase în diverse poziţii-cheie din statul român.

Nu e clar până la acest moment dacă Dăncilă îşi va anunţa intenţia de a demisiona la şedinţa CEX de luni sau dacă Liviu Dragnea o va convinge să rămână în funcţie.

Dacă va demisiona, Dăncilă ar fi al treilea premier dat de PSD care pleacă într-un an, după Sorin Grindeanu (eliminat de Dragnea prin moţiune de cenzură) şi Mihai Tudose (demisie după o scurtă confruntare cu Liviu Dragnea).

Foto: Inquam Photos